
Rehabilitációs pedagógiai program, éves tervek, heti tervek és egyéni fejlesztési tervek a fejlesztő nevelés, oktatásban- jó gyakorlatok

A fejlesztő nevelés-oktatás közoktatási formát a súlyosan- halmozottan fogyatékos, tanköteles korú gyermekek számára a 2011. évi köznevelési törvény vezetett be. E közoktatási formát szabályozó dokumentumok szolgálnak alapul a tanulók ellátásának intézményi programjához, adott tanulócsoport éves tervéhez.
A súlyos és halmozottan fogyatékos tanulóknál a többféle funkciózavar (kommunikációs zavar, intellektuális képességzavar, mozgáskorlátozottság, érzékszervi fogyatékosság) egyénenként kombinálódhat, illetve változó súlyossággal jelenhet meg. A tanulók a különböző súlyosságú és egyéni kombinálódású funkciózavarokkal élve egész életükben a környezet fokozott mértékű segítségére lesznek utalva, ezért személyiségük kibontakoztatására és életminőségük javítására komplex fejlesztésre, nevelésre van szükségük. A tanulókkal nehéz feldolgozni egy olyan témakört, mint például a farsang, ami felborítja a számukra fontos mindennapi megszokottságot. Ez harsány, hangos, hétköznapitól eltérő, többségi színtéren zajlódó esemény, amit a tanulóknak a sérült funkciózavarokkal élve nehéz befogadniuk. Miért van lényege ilyenkor a „meseköntösnek”, a mese szereplők bőrébe bújásnak, a közösen elkészített kellékeknek, jelmezeknek, a farsangi kellékek testközelből megtapasztalásának?
Dolgozatomban egy akciókutatásról írok, mely során érvényesül a reflektív tanítás, illetve fontos szerepet kap a megfigyelés és a reflexió. Egy tapasztalati és elméleti tudásra alapozott, konkrét súlyosan- halmozottan fogyatékos tanulókból álló csoportra íródott 10 napos program megvalósításának nyomon követéséről, a tapasztalatok magyarázatáról, és a végső következtetések levonásáról szól a tanulmány. A projektmódszer a súlyosan- halmozottan fogyatékos tanulócsoport esetében, ismeretátadás, tananyagfeldolgozás szempontjából nem kiforrott módszer, az akciókutatás ennek létjogosultságára irányult a fejlesztő nevelés- oktatás folyamatában.
A dolgozat elején konkrét kérdéseket fogalmaztam meg, melyekre a megvalósítás folyamatában tapasztaltak fényében adok válaszokat. Napi reflexióim és számos fotódokumentáció volt segítségemre.
Legfontosabb eredményeim: egy késznek gondolt tervezet sem végleges; a kialakított napirendi rutin megtartásának fontossága; új tanuló összetételű csoportnál nem tanácsos ilyen projekt lebonyolítása; projekt módszerrel, élményszerű feldolgozással mély ismeretek adhatók át, közvetíthetők a súlyosan- halmozottan fogyatékos tanulók felé, hiszen az élmények és ismeretek megmaradnak.



